 الإسلام ماشي مجرد صلاة وصيام وعبادات، بل هو دين جامع مانع وقبل مايكون دين هو سياسة ونظام حكم وتوسع، والرسول محمد ماشي مجرد نبي وانما هو قبل كل شيئ قائد عسكري ناجح بزاف وحاكم وسياسي ماهر، والدين ديالو ماشي مجرد شي توصيفة روحية بينك وبين الله وإنما هو نمط عيش ونظام اقتصادي وسياسي والجامع فالإسلام ماشي مكان للعبادة وأنما مكان لممارسة السياسة أيضا، ففيه كان يتم إختيار خليفة الأمة، واتخاد القرارات بشأن الحرب، وفيه كانت تمارس السياسة وتتخد القرارات السياسية، وكان الأمراء والملوك والخلفاء هم من يخطبون على المنبر يوم الجمعة، كما حال الخليفة أبي بكر البغدادي، وأغلب الممالك والدول سواء الحديثة أو القديمة العهد راه قامت بخلفية دينية أما عرقية أو علمية ورعية من أجل تصحيح الدين وتقويم حال الأمة، هادا هو الإسلام. ولكن هاد ليام بداو كيخرجو لينا مسلمين مشوهين باغين الدنيا و الآخرة، باغين يعيشو الحياة هنا ويعصاو تعاليم الله وفنفس الوقت باغين الجنة والآخرة ميكونوش مع النصارة والكفار، وهادو هوما صحاب داعش لا تمثلني ولا تمثل الإسلام، بن لادن لايمثل الإسلام، الإخوة كواشي لا يمثلون الإسلام، اللحايا لا يمثلون الإسلام الموريتانيين لا يمثلون الإسلام، كيتبرؤو من أغلب مسلمي الأرض من أجل أنهم يبانو مسلمين كول، بحال هادو كان كيحكم عليهم سطالين بسيبيريا والموت حيث تحريفيين، وهوما لي قال عليهم الله تعالى في كتابه العزيز: إن المنافقين كانوا في الدرك الأسفل من النار، هادي ماشي دعوة للتطرف من قبلي أو للتشدد، ولكن دعوة للتصالح مع ذات، ويعرف بنادم معامن هو ويكون واضح فالمواقف ديالو ويتخلى على السكيزوفرينيا لي كيتسم بيها المجتمع العربي الإسلامي،. بعد حادثة شارلي ايبدو، بانو مسلمين كول ضد الإرهاب وكانو قلال جدا، وفالغالب اقتصر التنديد ديالهم بهاد الجريمة على خرجات فالمواقع الإجتماعية مع بعض الوقفات الخجولة هنا وهناك لم يتجاوز عدد الحاضرين العشرات أو المئات على أقصى تقدير، لكن على الجانب الآخر للمسلمين الكول خرج مسلمي ما وراء الشمس فباكستان والنيجر وعدة دول أخرى، وأحرقوا وقتلوا ودمرو ونددو وسبو، دفاعا عن رسول الله فالنيجر ثم استهداف المسيحيين وكل ما له صلة بفرنسا، طبعا راه حتى المسيحيين سخرت جريدة شارلي إيبدو من معتقداتهم حيث لخوت تما ملحدين ومعندهم حتى شي مقدس من غير القانون وحرية التعبير، ومع ذلك استهدف مسلموا النيجر المسيحيين من هادا البلد و أحرقوا كنائسهم وقتلو بعضهم، ودمروا و أحرقو عدة حانات دفاعا عن رسول الله، لي باغين يفرضوه مقدس فالعالم أجمع وفباقي الكواكب والمجرات، وهاد المسلمين لي دارو هادشي كاين مسلمين خريين كيتبراو منهم، كل واحد أصبح باغي يمثل الإسلام على حساب نمط العيش ديالو وظروفو الإقتصادية والإجتماعية ومكان الإقامة ديالو، مسلم لندن المعتدل كيقول على مسلم دوار ميكا السلفي لي كيبيع السوسيط أنه لا يمثله ولا يمثل الإسلام في شيئ، بينما هاد الأخير كيقول على هاداك أنه متشبه بالنصارة والكفار وأنه مابينو وبين الإسلام غير الخير والربح، هادشي لي قلت هنا مكيعنيش أن المسلمين متخلفين ومجرمين وقتالة، حيث فإيفريقيا الوسطى، قرب النيجر نيت ناضو شحال هادا مسيحيين وقتلو وحرقو مسلمين، المسألة راه فالدين بصفة عامة وخصوصا فتدين المزاليط لي معندهم مايخسرو ولي حاقدين وناقمين. جوسوي تشارلي أو جوسوي محمد أو جوسوي الضاوية مكتعبر على والو، من غير انسلاخ هوياتي، عمق المشكل كيقبع فالإصلاح الديني والسياسي والإقتصادي، وتحسين أوضاع سكان لقوادس، ميبقاوش لا دنيا لا آخرة، أما صحاب هذا لا يمثل الإسلام وذاك لا يمثل المسلمين، راه الإسلام ماشي سوبر مارشي تدخل تاخد منو لي عجبك وتخرج، راه الإسلام باك كامل ومكمول فيه كولشي إيما خودو كامل أو خليه كامل، وغير قابل للتزيين أو التجميل الى معجبكش حيث هكاك هو. 
جوسوي تشارلي أو جوسوي محمد مكتعبر غير انسلاخ هوياتي، عمق المشكل كيقبع فالإصلاح الديني والسياسي والإقتصادي، وتحسين أوضاع سكان لقوادس